በደብረ ማርቆስ ከተማ ዳግመኛ የአውሮፕላን ማሪፊያ ሊገነባ ነው
በአፄ ኃይለ ሥላሴ ዘመን የአውሮፕላን ማረፊያ የነበራት ደብረ ማርቆስ ከተማ፣  እንደገና ሊገነባላት መሆኑን የከተማዋ ከንቲባ ጽሕፈት ቤት አስታወቀ፡፡የከተማዋ ከንቲባ አቶ አማረ ዓለሙ ለሪፖርተር እንደተናገሩት፣ ለአውሮፕላን ማረፈያ ግንባታ የሚውል 400 ሔክታር መሬት በማዘጋጀት ከኢትዮጵያ ኤርፖርቶች ድርጅት ጋር ረቡዕ ነሐሴ 17 ቀን 2009 ዓ.ም. ርክክብ ተፈጽሟል፡፡ ለጊዜው ወደ ግንባታ ይገባል ተብሎ የታሰበው ግን 260 ሔክታር መሬት መሆኑን ከንቲባው ገልጸዋል፡፡የአውሮፕላን ማረፊያው የሚገነባው ደብረ ማርቆስ ከተማ ውስጥ በተለምዶ ቦሌ ተብሎ በሚጠራው አካባቢ መሆኑ ተገልጿል፡፡ የአውሮፕላን ማረፊያው ቶሎ ተጠናቆ ወደ ሥራ እንዲገባ የከተማ አስተዳደሩ የሚችለውን ሁሉ እያደረገ እንደሆነ ጠቁመው፣ በአሁኑ ወቅት በአማካሪ ድርጅት ዝግጅት እየተደረገ መሆኑን ተናግረዋል፡፡ዝግጅቱ ከተጠናቀቀ በኋላ የኢትዮጵያ ኤርፖርቶች ድርጅት ጨረታ በማውጣት የግንባታ ሥራው በቶሎ እንደሚጀመርም አክለው ገልጸዋል፡፡የደብረ ማርቆስ ከተማ ነዋሪዎችና የአካባቢው ኅብረተሰብ ለረዥም ዓመታት የአውሮፕላን ማረፊያ እንዲገነባለት ሲጠይቅ እንደነበር የገለጹት ከንቲባው፣ በአሁኑ ወቅት ምላሽ መስጠት መቻሉ ትልቅ ስኬት እንደሆነ ገልጸዋል፡፡ የቀድሞው ጠቅላይ ሚኒስትር መለስ ዜናዊ ከምርጫ 97 ወዲህ ከከተማው ማኅበረሰብ ጋር አድርገውት በነበረው ውይይት ከተማዋ ከአዲስ አበባ በቅርብ (300 ኪሎ ሜትር) ርቀት ላይ የምትገኝ በመሆኑ ግንባታ እንደማይካሄድ ገልጸው እንደነበር ከንቲባው አስታውሰዋል፡፡ጠቅላይ ሚኒስትር ኃይለ ማርያም ደሳለኝ የቡሬ ኢንዱስትሪ ፓርክን የመሠረተ ድንጋይ ለመጣል በመጡበት ወቅት እንደ ሐዋሳ ያሉ ለአዲስ አበባ ቅርብ የሆኑ ከተሞች ሲፈቀድ፣ ለምን ለደብረ ማርቆስ ከተማ እንዳልተፈቀደ ከሕዝቡ ጥያቄ ቀርቦላቸው እንደነበር ጠቁመዋል፡፡ ሳምንት ባልሞላ ጊዜ ውስጥ ለምክትል ጠቅላይ ሚኒስትር ደመቀ መኰንን ተመሳሳይ ጥያቄ ቀርቦላቸው እንደነበረም አክለዋል፡፡  ጠቅላይ ሚኒስትሩ የአውሮፕላን ማረፊያው እንደሚገነባ ቃል ገብተው ስለነበር አንድ ወር ባልሞላ ጊዜ ውስጥ ምላሽ መሰጠቱን ከንቲባው አስረድተዋል፡፡‹‹እሳቸው እንደተመለሱ ከሁለት ሳምንት በኋላ ከኤርፖርቶች ድርጅት ለአውሮፕላን ማረፊያ ግንባታ የሚውል በጀት እንደተያዘለት መረጃ ደርሶናል፤›› ብለዋል፡፡የአውሮፕላን ማረፊያ በከተማዋ ሊገነባ መሆኑ ሲሰማም በከተማ ውስጥ ኢንቨስት ለማድረግ የተለያዩ ባለሀብቶች ጥያቄ ማቅረባቸውን ጠቁመው፣ በጥያቄያቸው መሠረትም የከተማ አስተዳዳሩ መሬት በማዘጋጀት ለባለሀብቶች እያቀረበ መሆኑን አክለዋል፡፡ በከተማዋ ኢንቨስት ለማድረግ ጥያቄ ካቀረቡና ከተፈቀደላቸው ባለሀብቶች መካከልም የደብረ ወርቅ ታወርና የግዮን ጋዝ ባለቤቶች እንደሚገኙበት አስታውቀዋል፡፡የአውሮፕላን ማረፊያ በደብረ ማርቆስ መገንባቱ ለኢንቨስትመንት ምቹ ከማድረግ ባሻገር፣ ለቱሪዝም ዘርፍም ጉልህ አስተዋፅኦ እንደሚኖረው ገልጸዋል፡፡ይህ በዚህ እንዳለ ለዓመታት ተቋርጦ የነበረው የጎጃም ባህል ማዕከል የግንባታ ሒደት እንደገና ሊጀመር መሆኑንም ከንቲባው ገልጸዋል፡፡ በ2001 ዓ.ም. የመሠረት ድንጋይ ተጥሎ የነበረው የጎጃም ባህል ማዕከል በደብረ ማርቆስ ከተማ እንብርት ላይ በ21 ሺሕ ካሬ ሜትር መሬት ላይ ሊገነባ ቢታቀድም፣ ለስድስት ዓመታት ያህል ግንባታው ተቋርጦ ነበር፡፡በአሁኑ ወቅት የክልሉ መንግሥት ለግንባታው የሚሆን 130 ሚሊዮን ብር በመበጀት የግንባታ ሥራውን እንዲቀጥል ሊደረግ መሆኑን ጠቁመዋል፡፡ ከንቲባው ማዕከሉን ለማስገንባት በ2001 ዓ.ም. ተዘጋጅቶ በነበረው ቴሌቶን 10.5 ሚሊዮን ብር ተሰብስቦ፣ ከዚህ ውስጥ 7.5 ሚሊዮን ብር ለመሬት ካሳ ተከፍሎ እንደቆመ አስታውሰዋል፡፡ የቀረው ገንዘብ ግንባታውን ለማከናወን በቂ ባለመሆኑና በወቅቱ በነበሩ አመራሮች ሳቢያ ለብዙ ጊዜ ተቋርጦ መቆየቱንም ተናግረዋል፡፡ በዚህም የተነሳ ሕዝቡ ከፍተኛ ቅሬታ ሲያነሳ መቆየቱን ጠቁመው፣ ግንባታው በድጋሚ እንዲጀመር መደረጉን አስታውቀዋል፡፡ለዚህ የባህል ማዕከል ጠቅላላ ወጪ 370 ሚሊዮን ብር እንደሚያስፈልግና ይኼንንም በተለያዩ ዘዴዎች ለመሰብሰብ መታቀዱ ተገልጿል፡፡የባህል ማዕከሉ ሲጠናቀቅ ደረጃውን የጠበቀ ቤት መጻሕፍት፣ ሙዚየም፣ አዳራሽና የተለያዩ ሱቆች እንደሚኖሩት፣ ማዕከሉ የጎጃምን፣ የወለጋን፣ የአዊንና አጠቃላይ የኢትዮጵያን ባህል የሚያንፀባርቅ እንደሚሆን ታውቋል፡፡